## Jubilanter, hederstegn, pioneren og jubileer

**Forbundets jubilanter**25 års merke: Merke i sølv med forbundets logo

40 års merke: Gullmerke med LO logo

45 år: Diplom underskrevet av forbundsleder og nestleder

Avdelingene kan skaffe seg oversikt over forbundets jubilanter ved å kjøre ut rapport i medlemssystemet (ME-R-0082). Avdelinger som har inngått samarbeidsavtale med annen avdeling for medlemshåndtering, må bestille listene direkte fra disse.

Det er ulik praksis i avdelingene når det gjelder utdeling av merker og diplomer. Forbundet ønsker derfor å presisere at medlemmene skal motta hederstegn i henhold til vedtektenes 3.3.1. strekpunkt ti der følgende fremgår: ”påse at avdelingens medlemmer får de æresbevisninger de har krav på”.

Merker og diplomer blir sendt ut fra hovedkontoret i begynnelsen av året.

Kravet for å få tilsendt merke/diplom er at medlemmet må ha sammenhengende medlemskap innen Landsorganisasjonen i disse årene.

**Forbundets hederstegn**

Det legges til grunn minst 25 års sammenhengende tillitsverv i forbundet og dets organisasjoner for tildeling av forbundets merke i gull og emalje.

Følgende tillitsverv kvalifiserer til 25-års gullnålen:

LO: Ledelsen og sekretærer i LOs regioner.

Forbundet: Landsmøtevalgte- og forbundsstyrevalgte verv. Faglige sekretærer i forbundets administrasjon.

Avdeling: Årsmøtevalgte verv. Ansatte i forbundets avdelinger.

Klubben: Årsmøtevalgte verv. Hovedverneombud/verneombud, medlem av AMU.

Annet: Medlemmer som har hatt tillitsverv i samme bedrift eller konsern, men har vært tilsluttet andre forbund på grunn av forbundssammenslåing, bytte av overenskomst, fusjonering tjenesteutsetting mm

Valg som vararepresentanter til ovennevnte kan også telle, hvis de har deltatt på møter. Skulle det være tillitsverv utover dette som anses relevante, vil det bli vurdert i hvert enkelt tilfelle.

Det er avdelingen som skal sende søknad med opplisting av verv og årstall til forbundet om tildeling av gullnålen, og forbundsledelsen behandler søknaden.

**Pioneren**

Forbundsstyret vedtok i 1993 følgende kriterier for tildeling av "Pioneren":

"Pioneren" er en særlig utmerkelse som forbundsstyret kan gi til medlemmer som har gjort en ekstraordinær innsats for forbundet og fagbevegelsen/arbeiderbevegelsen generelt. Avdeling eller region fremmer søknaden for forbundet. Søknaden behandles av forbundsledelsen, som vurderer/innstiller overfor forbundsstyret. Avslag som er gitt av forbundsledelsen kan ankes til forbundsstyret.

Følgende kriterier legges til grunn for tildeling av "Pioneren":

1. Kandidaten må tidligere ha mottatt gullnålen for 25 års sammenhengende tillitsverv.

2. Det kreves at medlemmet har hatt tillitsverv i klubben/avdelingen/regionen/ forbundet i minimum 25 år. Det vil være en forutsetning at medlemmet har innehatt flere av de vervene som gir grunnlag for forbundets merke for sammenhengende tillitsverv i 25 år.

Medlemmet skal også ha hatt sentrale verv i forbundsstyret, forbundets representantskap, i tariff-/bransjeråd, revisjonkomiteen eller LOs representantskap. Representasjon ved landsmøter, LO-kongresser, styret for Folkets Hus, i AOF eller LOs lokalorganisasjon, vil også telle ved vurderingen.

3. Medlemmet kan/skal også ha vært politisk aktiv ved deltakelse i eksempelvis kommunestyre, formannskap, fylkesting eller Storting i minimum en periode.

Styreverv i fylkesparti og/eller kommuneparti kan også telle ved vurderingen.

4. "Pioneren" er en utmerkelse som gis omkring den tiden kandidaten avslutter et aktivt tillitsvalgarbeid og kan kun vurderes gitt til den som har gått ut av aktivt tillitsmanns/yrkesaktivt arbeid etter etableringen av Fellesforbundet 1. januar 1989.

Søknad om tildeling av pioneren kan tidligst behandles av forbundsstyret samme måned som den det søkes for trer varig ut av yrkesaktivt arbeid.

**Jubileer i forbundets avdelinger og bedriftsklubber**

50 år: Klubbe med gravering

75 år: Litografi

100 år: Gave til Norsk Folkehjelp pålydende kr 10 000,-.

125 år: Kunstfat i stativ

150 år: Gave til Norsk Folkehjelp pålydende kr 20 000.-